Jean-Michel Basquiat

Jean-Michel Basquiat [ʒɑ̃n miʃɛl baskiat] (22. joulukuuta 1960 Brooklyn, New York – 12. elokuuta 1988 New York City, New York) oli yhdysvaltalainen taiteilija. Hän tuli kuuluisaksi graffitivaikutteisesta uusekspressionistisista teoksistaan.

Brooklynistä New Yorkista kotosin oleva Basquiat sai mainetta 1970-luvun lopulla osana SAMO-graffittiduoa. 1980-luvulla hän siirtyi katutaiteesta taidepiireihin ja nousi kuuluisuuteen menestyksekkäänä avantgarde-taiteilijana kansainvälisessä taidemaailmassa.Seppo Zetterberg (toim. suomalainen laitos) Muutosten vuosisata 8. Alkuteos Power, Wealth & Powerty, The Family, Science, The Arts, Passing Parade. WSOY, Porvoo–Helsinki–Juva, s. 257. 

Basquiat kuoli vuonna 1988 yliannostukseen ollessaan 27-vuotias. Hänen teostensa arvo on kasvanut jatkuvasti tämän jälkeen. Vuonna 2017 japanilainen miljardööri Yusaku Maezawa osti Basquiatin teoksen "Untitled" vuodelta 1982 ennätyksellisellä 110,5 miljoonan dollarin (101 miljoonan euron) hinnalla. Kyseinen teos on yksi kaikkien aikojen kalleimmista maalauksista.

 Elämä 

 Nuoruus 
Basquiatin äiti Matilde oli kotoisin Puerto Ricosta, ja isä Gerardilla oli haitilaiset sukujuuret. Basquiat osoitti kiinnostusta taidetta kohtaan jo varhain, ja hänen äitinsä kannusti poikaa piirtämään, maalaamaan ja osallistumaan muihin taideharrastuksiin. Basquiatin äiti toi seitsemänvuotiaalle Jean-Michellille Grays Anatomy -kirjan tämän ollessa sairaalassa auton ajettua hänen päälleen. Hän kertoi myöhemmin että kirja oli yksi aikaisimmista innoituksen lähteistä teoksilleen.

Lähdettyään yksityiskoulu St. Ann'ista vuonna 1971 Basquiat vaihtoi vähintään viiden eri julkisen koulun välillä kunnes 15-vuotiaana päätyi vaihtoehtoiseen City-As-School -lukioon. Basquiat lintsasi koulusta mutta sai tästä huolimatta kannustusta opettajiltaan. City-As-Schoolissa ollessaan Basquiat kuvitti muun muassa koulun lehteä.

 Taidemaailmassa 
17-vuotiaana Basquiat alkoi maalata lukioystävänsä Al Diazin kanssa metrovaunuihin ja slummirakennuksiin spraymaaleilla graffiteja ja ns. tageja, joissa hän käytti nimimerkkiä SAMO (lyhenne sanonnasta ”same old shit”). Hän erottui lajin muista tekijöistä vahvan graafisen taitonsa ja kuvataiteen tuntemuksen ansiosta. Seuraavana vuonna Basquiat muutti pois kotoaan ja jätti koulun kesken. Hän asui ystäviensä luona ja elätti itseään myymällä tekemiään postikortteja ja T-paitoja. Hän alkoi saada töitään kaupaksi huomattavilla rahasummilla. Vuonna 1980 hän osallistui monen nuoren taiteilijan yhteisnäyttelyyn, jonka oli sponsoroinut Collaborative Projects Inc. Muutaman seuraavan vuoden aikana hänen töitään oli jatkuvasti esillä muiden nuorten taiteilijoiden (esimerkiksi Keith Haringin ja Barbara Krugerin) töiden rinnalla.

Basquiat esiintyi Edo Bortoglion elokuvassa New York Beat Movie vuonna 1981. Elokuvassa oli mukana myös Basquiatin ystäviä, kuten Vincent Gallo, graffititaiteilija Fab Five Freddy ja Blondie-yhtyeen laulaja Debbie Harry. Basquiat vieraili myöhemmin myös Blondien Rapture-musiikkivideolla.

Basquiat tutustui Andy Warholiin vuonna 1983, ja he tekivät jonkin verran yhteistyötä. He keskustelivat amerikanafrikkalaisen taiteen ja kirjallisuuden asemasta Yhdysvalloissa ja maalasivat yhdessä, usein tekemällä yhteismaalauksia, joissa yhdistyivät Basquiatin graffitit ja Warholin mainoslogot. Julkisuudessa pohdittiin, miksi Warhol teki yhteistyötä Basquiatin kanssa. Arveltiin, että hän haluaa käyttää hyväksi nuoren taiteilijan mainetta. Kaikesta huolimatta he pysyivät ystävinä Warholin kuolemaan saakka.

Vuoteen 1984 mennessä Basquiatin ystävät alkoivat olla huolestuneita hänen kiihtyvästä huumeidenkäytöstään, äkkipikaiseksi muuttuneesta käytöksestään ja vainoharhaisuudestaan.

Kansainvälisen kuuluisuuden kasvaessa hänen töitään esiteltiin läpi Euroopan. Basquiat matkusti Afrikkaan vuonna 1986. Siellä hänen töitään oli esillä Norsunluurannikolla.

 Kuolema 
Warholin kuolema vuonna 1987 oli ankara isku Basquiatille. Hän yritti taistella huumeriippuvuutta vastaan ja lähti vähäksi aikaa New Yorkista asuen Mauissa. Palattuaan kotikaupunkiinsa hän kuoli heroiinin yliannostukseen 27-vuotiaana 12. elokuuta 1988.  Basquiatin oli löytänyt tajuttomana tämän asunnosta hänen silloinen tyttöystävänsä Kelle Inman. Basquiat on haudattuna Green-Woodin hautasmaalla, New Yorkissa. 

Basquiatin isä omistaa nykyään suurimman osan poikansa töistä ja lainaa niitä näyttelyihin.

 Taide 

 Tyylikaudet 
Basquiat'n taiteilijanuran voi jakaa kolmeen osin päällekkäiseen tyylikauteen.

Varhaisimmalla kaudellaan (1980–1982) hän maalasi enimmäkseen hahmoja, kuten luurankomaisia figuureja ja naamiomaisia kasvoja, joiden on tulkittu kuvastaneen taiteilijan lempiaihetta: kuolevaisuutta. Osa maalausten aiheista on peräisin katukuvasta, kuten autot, rakennukset, poliisit, lasten leikit ja graffitit.

Keskikaudellaan (1982–1985) hän maalasi moniosaisille kankaille. Nämä työt ovat täynnä tiheää kirjoitusta ja kollaaseja. Niissä voi myös havaita Basquiat'n kiinnostuneen amerikanafrikkalaisten kulttuurista ja identiteetistä. Töissä kuvataan useita tummaihoisia yhdysvaltalaisia Charlie Parkerista Sugar Ray Robinsoniin.

Viimeisinä vuosinaan Basquiat oli alkanut kehitellä uudenlaista tyyliä, johon kuuluivat erilainen maalaustapa ja uudet symbolit.

 Teokset 
Basquiat'n kuuluisimpiin teoksiin lukeutuvat Irony of Negro Policeman (1981), Untitled (Skull) (1981) ja Hollywood Africans (1983).

 Populaarikulttuurissa 
Taiteilija Julian Schnabel käsikirjoitti ja ohjasi elokuvan Basquiat, joka perustui Basquiat'n elämäntarinaan. Elokuvassa oli nimekäs joukko tähtiä Courtney Lovesta ja Dennis Hopperista alkaen, ja nimiroolia esitti Jeffrey Wright. Elokuva sai ensi-iltansa vuonna 1996 ja nosti taiteilijan uuden sukupolven tietoisuuteen. Vuonna 2017 ohjaaja Sara Driver kuvasi dokumenttifilmin Boom for Real: The Late Teenage Years of Jean-Michel Basquiat, joka kuvaa taiteilijan alkutaivalta. 

Lähteet

Kirjallisuutta
 Fretz, Eric: Jean-Michel Basquiat: A Biography. Greenwood Press, 2010. 
 Hoban, Phoebe: Basquiat: A Quick Killing in Art. Penguin Books, 2004.

Aiheesta muualla
Brooklyn Museum Basquiat'n retrospektiivi, kuvia taiteilijasta ja hänen teoksistaan 
Basquiat at Artfacts 
 Pearlman, Alison: Unpackaging Art of the 1980s.
 Powers, Nicholas: The Radiant Death: a review of the Brooklyn Museum’s Basquiat exhibit

Luokka:Yhdysvaltalaiset taidemaalarit
Luokka:Yhdysvaltalaiset graffititaiteilijat
Luokka:Vuonna 1960 syntyneet
Luokka:Vuonna 1988 kuolleet